Il-Fondazzjoni Save A Life tat b’valur ta’ €14,000 f’tagħmir edukattiv lill-iskola primarja tal-Belt Valletta fejn infetħet uffiċċjalment klassi interattiva mgħammra bl-aħħar teknoloġija diġitali fosthom tablets u għodda oħra teknoloġiċa essenzjali fit-tagħlim tal-180 student u studenta f’din l-iskola. Iċ-chairman tal-Fondazzjoni Save A Life, id-deputat Claudio Grech qal li dan il-proġett huwa dwar it-trasformazzjoni tal-ambjent fejn jitgħallmu t-tfal. Huwa kien waqqaf din il-Fondazzjoni ftit inqas minn sena ilu bl-Onorarja Parlamentari tiegħu, biex jgħin tfal u żgħażagħ f’lokalitajiet fejn hemm xejriet soċjali li jeħtieġu attenzjoni. Waqt l-inawgurazzjoni , i l-President ta’ Malta Marie-Louise Coleiro Preca spjegat kif din l-inizzjattiva hija eżempju prattiku ta’ Public Social Partnership fejn għaqda mhux governattiva qed taħdem flimkien ma’ entità tal-gvern. Qalet li biex bħala poplu nibqgħu relevanti f’din il-ħajja globalizzata rridu nħeġġu l-innovazzjoni u l-kreattività. Il-President sostniet li dak li qed isir mill-Fondazzjoni huwa investiment fit-tfal li se jkunu kapaċi jiżviluppaw il-potenzjal sħiħ tagħhom u jgħinhom jiżviluppaw soċjetà li tagħraf aktar il-ħtiġijiet u l-aspirazzjonijiet tagħha. Il-President Coleiro Preca temmet tgħid li din il-Presidenza se tkun qed tħares li taħdem flimkien mal-għaqdiet mhux governattivi biex jitkattru aktar inizzjativi li kapaċi joħolqu opportunitajiet biex negħlbu l-inugwaljanzi.